សាលា​ឧទ្ធរណ៍​ជំនុំ​ជម្រះ​ករណី​លោក​សម​រង្ស៊ី​ក្នុង​រឿង​ដក​បង្គោល​ព្រំដែន​វៀតណាម
លោក​រង្ស៊ីនិង​អ្នក​ភូមិ​ពីរ​នាក់​ត្រូវ​បាន​កាត់​ទោស​​ពី​បទ​​​បំផ្លាញ​ទ្រព្យ​​សម្បត្តិ​សាធារណៈ​និង​ញុះ​ញង់ឲ្យ​មាន​ការ​ប្រកាន់​ពូជសាសន៍។
វាសនារបស់មេដឹកនាំគណបក្សប្រឆាំង និងអ្នកភូមិពីរនាក់ដែលត្រូវបានចោទប្រកាន់ព្រហ្មទណ្ឌអំពីបទដកបំផ្លាញតម្រុយបង្គោលព្រំដែននៅក្នុងខេត្តស្វាយរៀង នឹងត្រូវប្រកាសឱ្យដឹងជាសាធារណៈនៅសប្តាហ៍ក្រោយនេះ។ ក្រុមមេធាវីជនត្រូវចោទ បាននិយាយថា កូនក្តីរបស់ពួកគេគួរតែត្រូវបានដោះលែងដោយសារគ្មានភស្តុតាង និងសាក្សីច្បាស់លាស់។ ប៉ុន្តែព្រះរាជអាជ្ញា និងមេធាវីដើមចោទ បានទាមទារឱ្យតុលាការតម្កល់ការចោទប្រកាន់ប្រឆាំងនឹងជនត្រូវចោទ។ នៅថ្ងៃអង្គារនេះ សាលាឧទ្ធរណ៍ បានបើកសវនាការជំនុំជម្រះករណីបណ្តឹងរបស់លោកសម រង្ស៊ី មេដឹកនាំគណបក្សប្រឆាំង និងអ្នកភូមិពីរនាក់ចំពោះការដកតម្រុយបង្គោលព្រំដែន ដោយខុសច្បាប់ នៅតាមបណ្តោយព្រំដែនកម្ពុជា និងវៀតណាមក្នុងស្រុកចន្ទ្រា ខេត្តស្វាយរៀង។ តុលាការខេត្តស្វាយរៀងបានកាត់ទោសលោកសម រង្ស៊ី មេដឹកនាំគណបក្សប្រឆាំងឱ្យជាប់ពន្ធនាគារចំនួនពីរឆ្នាំ និងលោកព្រំ ជា និងអ្នកស្រីមាស ស្រី ឱ្យជាប់ពន្ធនាគារម្នាក់ៗចំនួនមួយឆ្នាំកាលពី ថ្ងៃទី២៧ ខែមករា ឆ្នាំ២០១០ អំពីបទបំផ្លិចបំផ្លាញទ្រព្យសម្បត្តិសាធារណៈ និងបទញុះញង់ឱ្យមានការប្រកាន់ពូជសាសន៍។ ជនត្រូវចោទទាំងបីនាក់ បានប្តឹងឧទ្ធរណ៍ប្រឆាំងការផ្តន្ទាទោសរបស់តុលាការខេត្តស្វាយរៀង។ សវនាការសាលាឧទ្ធរណ៍នេះ បានធ្វើឡើង បន្ទាប់ពីបានលើកពេលសវនាការនៅថ្ងៃទីប្រាំមួយខែ កក្កដា និងថ្ងៃទីប្រាំបួន ខែសីហា នៅពេលដែលមេធាវីបានធ្វើពហិកា និងអវត្តមានរបស់ជនត្រូវ ចោទ។ គូភាគីនៅក្នុងសវនាការនេះបានលើកយកអង្គហេតុអង្គច្បាប់ និងភស្តុតាងមកជជែកដេញដោលគ្នា យ៉ាងស្វិតស្វាញសម្រាប់ការការពារកូនក្តី និងការដាក់បន្ទុកលើជនត្រូវចោទ។ លោកជួង ជូងី មេធាវីការពារក្តីលោកសម រង្ស៊ី មេដឹកនាំគណបក្សប្រឆាំង បានថ្លែងនៅក្នុងសវនាការថា ទង្វើរបស់លោកសម រង្ស៊ី នេះមិនមានគំនិតចង់បំផ្លិចបំផ្លាញតម្រុយបង្គោលព្រំដែន និងគ្មានចេតនាញុះញង់ឱ្យមានការរើសអើងជាតិសាសន៍ទេ។ ដូច្នេះតុលាការគួរតែលើកលែងការចោទប្រកាន់ប្រឆាំងនឹងលោកសម រង្ស៊ី។ «អ្វីដែលកូនក្តីរបស់ខ្ញុំធ្វើ គឺទីមួយ ដើម្បីរកដំណោះស្រាយឱ្យប្រជាពលរដ្ឋដែលគណៈកម្មាធិការ ព្រំដែន បានបោះបង្គោលព្រំដែននៅក្នុងដីស្រែរបស់គាត់ និងទីពីរ ដើម្បីការពារបូរណភាពទឹកដី»។ លោកសំ សុខគង់ មេធាវីជនត្រូវចោទលោកព្រំ ជា និងអ្នកស្រីមាស ស្រី ដែលកំពុងជាប់ឃុំឃាំង នៅក្នុងពន្ធនាគារនោះ បានថ្លែងថា តាមការជជែកដេញដោលគ្នានេះ សាលាឧទ្ធរណ៍នឹងដោះលែង កូនក្តីទាំងពីរនាក់របស់លោកឱ្យមានសេរីភាពឡើងវិញ ដោយសារបញ្ហាមិនច្បាស់លាស់ទាក់ទង នឹងភស្តុតាង និងសាក្សី ព្រមទាំងបញ្ហាសុខភាព។ «តាមការសួរដេញដោលនៅក្នុងពេលសវនាការ ខ្ញុំយល់ឃើញថា កូនក្តីរបស់ខ្ញុំពុំមានទោសទេ ដោយសារវានៅមានការសង្ស័យច្រើន»។ លោកចាន់ សុខយាង មេធាវីរបស់រដ្ឋាភិបាល បានអះអាងនៅក្នុងសវនាការថា លោកសម រង្ស៊ី បានដកតម្រុយបង្គោលព្រំដែននេះ ដើម្បីបម្រើផលប្រយោជន៍នយោបាយរបស់លោកដោយមានចេត នាក្នុងការញុះញង់ និង បំផ្លិចបំផ្លាញតម្រុយបង្គោលព្រំដែនដែលមានបំណងចង់ធ្វើឱ្យទំនាក់ទំនង រវាងប្រទេសទាំងពីរប្រេះឆា។ លោកង៉ែត សារ៉ាត់ ព្រះរាជអាជ្ញាអមសាលាឧទ្ធរណ៍ បានស្នើសុំប្រធានចៅក្រមសាលាឧទ្ធរណ៍ឱ្យ តម្កល់ទុកសាលក្រមរបស់តុលាការខេត្តស្វាយរៀងទុកជាបានការ ដោយសារតែមានភស្តុតាងគ្រប់ គ្រាន់។ ជនត្រូវចោទលោកព្រំ ជា និងលោកស្រីមាស លី បានសំណូមពរដល់តុលាការលើកលែងការ ចោទ ប្រកាន់ប្រឆាំងនឹងពួកគាត់ និងទាមទារឱ្យតុលាការដោះលែងពួកគាត់ឱ្យមានសេរីភាពឡើងវិញ។ លោកឃុន លាងម៉េង ប្រធានចៅក្រមជំនុំជម្រះសាលាឧទ្ធរណ៍ បានថ្លែងនៅក្នុងសវនាការថាសាលដីកានឹងត្រូវលើកយកទៅប្រកាសនៅសប្តាហ៍ក្រោយ ដោយសារតែគ្មានពេលវេលាគ្រប់គ្រាន់ និងករណីស្មុគស្មាញុ៕